<classify> USAMBAZAJI gesi asilia kwa matumizi ya majumbani na viwandani jijini Dar es Salaam, umeshika kasi.Kaya zaidi ya 500, magari 100 na viwanda katika maeneo ya viwanda Mikocheni, ikiwemo Coca-Cola, wataanza kutumia gesi hiyo Novemba mwaka huu.Awamu ya pili itaunganisha magari ya mwendo kasi 800. Hatua hiyo ni baada ya kazi ya uunganishaji mabomba na mitambo mbalimbali kukamilika Oktoba.Shirika la Maendeleo ya Petroli Tanzania TPDC limebainisha mikakati ya kuongeza matumizi ya gesi asilia katika magari kwa kuweka mikakati mbalimbali.Mpaka sasa magari 100 yanatumia gesi hiyo na awamu ya pili itahusu magari yaendayo haraka magari 800 kutumia gesi hiyo.Hayo yamebainika wakati wa ziara ya Naibu Waziri wa Nishati, Subira Mgalu alipokagua ujenzi wa miundombinu ya usambazaji wa gesi asilia viwandani, majumbani na kwenye magari.Katika ziara hiyo, alijionea kazi ya ukamilishaji wa miundombinu katika kiwanda cha Coca-Cola, ambacho kitaanza kutumia gesi asilia mwezi Novemba.Baadaye aliangalia sehemu ya kuunganisha mitambo na mabomba katika eneo la Ubungo Kibo na Ubungo Maziwa. Mgalu aliridhishwa na kasi ya ukamilishaji kuunganisha miundombinu hiyo.Amewahakikishia wananchi wa maeneo ya Sinza, Mlalakuwa, Mikocheni na Chuo Kikuu kuwa zaidi ya kaya 500 na viwanda vyote vitaungwa na gesi hiyo.Amesema kwa sasa TPDC inafanya kazi kibiashara katika kuhakikisha viwanda vinapata nishati hiyo na kupunguza gharama za uendeshaji, jambo litakalosaidia kuandaa mazingira ya mapato ya uhakika na kudumu.Mkurugenzi wa Kiwanda cha Coca-Cola, Gary Pay alisema wamejenga miundombinu ya kuingiza gesi asilia katika kiwanda hicho kwa Sh milioni 160 na ujenzi huo ulianza mwaka 2013. Alisema tayari wamekamilisha ujenzi na wanachosubiri ni kufikishiwa gesi tu.Amesema baada ya kuanza kutumia gesi asilia, wataokoa asilimia 30 ya gharama wanazotumia sasa, ambayo ni lita 2,200 za mafuta hayo kwa siku.Kaimu Mkurugenzi wa TPDC, Kapuulya Musomba amesema, kwa sasa kazi ndiyo inaanza. Alisema watasambaza gesi maeneo mbalimbali na wanaendelea na kuweka mabomba ambapo kazi hiyo itakamilika Oktoba.Amesema wateja wataanza kutumia gesi hiyo mwezi Novemba. Alisema watu wengi wameonesha nia ya kuunganishiwa kwa mabomba hayo. Kwamba katika bajeti ya mwaka huu, watafikisha kwa wakazi wa Sinza na Chuo Kikuu, ambapo migahawa yote ya chuo hicho itaunganishwa.Wakazi wa Mlalakuwa na Mikocheni na viwanda maeneo hayo, pia wataunganishwa.Gesi tuliyonayo inatosha katika kuunganisha viwanda vilivyopo na wananchi. Mwaka ujao wa fedha tunatarajia kuwafikia wakazi wa maeneo ya Ubungo na kwingineko, lakini hawa walio karibu na eneo hili na miundombinu, wana changamoto ya nyumba hazijakaa katika mistari, hivyo inahitajika umakini katika kufikisha gesi hii, alisema.Akizungumzia matumizi ya gesi kwenye magari, alisema mpaka sasa yapo zaidi ya 100. Lakini, alisema changamoto ni kuwepo kituo kimoja cha kujaza gesi katika magari, ambacho kinajaza magari ya kawaida 10 kwa siku.Amesema kazi ya kufunga mifumo ya gesi asilia katika gari, inafanywa na Chuo Kikuu cha Dar es Salaam na Chuo cha Teknolojia Dar es Salam DIT kwa gharama ya milioni 1.6 mpaka milioni mbili. Alibainisha gesi inapunguza gharama za matumizi fedha, ambapo ndani ya miezi sita fedha hizo, zinakuwa zimerudi.Amebainisha kuwa TPDC imekubaliana na Wakala wa Usafiri Dar es Salaam DART kuweka gesi asilia katika awamu ya pili, itakayohusisha magari 800. Pia kutakuwa na vituo vya kujaza gesi Kariakoo, Ubungo sehemu yenye kituo cha mabasi, Gongo la Mboto na Mbagala.Akiwa katika kituo cha kujaza gesi cha Ubungo Maziwa, Mgalu alitaka TPDC kuharakisha ujenzi wa vituo zaidi ili wananchi wengi waunganishwe kwenye matumizi ya gesi asilia kwenye magari, hivyo kupunguza matumizi ya nishati ya mafuta.Mmoja wa wananchi waliokutwa akijaza gesi kwenye gari yake aina ya Toyota IST, Beni Kasisiwe alisema ameunganisha mfumo huo kwa Sh. milioni 1.6 na ametumia kwa miezi nane kwa kujaza gesi ya kilo tisa kwa Sh 12,000 na anatumia katika kilometa 200.Alisema katika muda huo, amepunguza gharama kubwa ya matumizi ya mafuta, kwani alipokuwa anatumia Sh 30,000 kwa sasa anatumia Sh 10,000. Aliomba TPDC kuangalia uwezekano wa kituo hicho, kufanya kazi saa 24; na siyo sasa ambapo wanafunga saa 12 jioni.Akizungumzia usambazaji wa gesi hiyo majumbani, Meneja Biashara wa TPDC, Dora Ernest alibainisha kuwa katika kuhakikisha gesi inasambazwa kwa wateja wa majumbani na viwandani kutoka Ubungo Kibo mpaka Ubungo Maziwa, kuna matoleo manne, kati yake moja ni kubwa na manne madogo. Kutoka Ubungo Maziwa mpaka Mikocheni, kukiwa na matoleo sita.  <topic>: KITAIFA 